អ្នក​ភូមិ​បឹងកក់​ដែល​ជាប់​ឃុំឃាំង​ព្រមាន​បន្ត​ធ្វើ​កូដកម្ម​អត់​អាហារ
តុលាការ​ក្រុង​ភ្នំពេញ​កាល​ពី​ថ្ងៃទី​១១​កន្លង​ទៅ​នេះ​បាន​កាត់​ទោស​យ៉ាង​តក់​ក្រហល់​បំផុត​ប្រឆាំង​ជំទាស់​នឹង​សកម្ម​ជន​ដីធ្លី​នៅ​តំបន់​បឹងកក់​ចំនួន​១១​នាក់​ពី​បទ​ធ្វើ​ឲ្យ​ស្ទះ​ចរាចរណ៍។
ភ្នំពេញ — ក្រុមសកម្មជនដីធ្លីនៅតំបន់បឹងកក់ចំនួន៨នាក់បានព្រមានថា គ្រោងនឹងធ្វើកូដកម្មតមអាហារគ្មានពេលកំណត់ ប្រសិនណាបើដល់កំណត់រយៈពេលមួយខែនៃការឃុំខ្លួនគឺនៅថ្ងៃទី១០ធ្នូខាងមុខនេះ ហើយពួកគេមិនត្រូវបានដោះលែងចេញពីមន្ទីរឃុំឃាំងទេនោះ។ ការព្រមានរបស់សកម្មជនដីធ្លីនៅតំបន់បឹងកក់បានធ្វើឡើងមួយថ្ងៃប៉ុណ្ណោះ ក្រោយពីពួកគេមានគ្នាប្រមាណ៩នាក់ក្នុងចំណោម១១នាក់បានធ្វើកូដកម្មតមអាហាររយៈពេលមួយថ្ងៃគឺនៅថ្ងៃអាទិត្យម្សិលមិញនេះដើម្បីប្រឆាំងជំទាស់នឹងសេចក្តីសម្រេចរបស់តុលាការកន្លងមក។ នៅក្នុងលិខិតសរសេរដោយដៃផ្ញើចេញពីពន្ធនាគារព្រៃស«ម២» ដែលវីអូអេបានទទួល បានបញ្ជាក់ថា សកម្មជនដីធ្លីទាំង៨នាក់ដែលគំរាមធ្វើកូដកម្មតមអាហាររួមមានអ្នកស្រី ទេព វន្នី ម្ចាស់ពានរង្វាន់ស្រ្តីជាអ្នកក្លាហាន Vital Voices អ្នកស្រី គង់ ចន្ថា អ្នកស្រី បូ ឆវី អ្នកស្រី សុង ស្រីលាភ អ្នកស្រីអ៊ឹម ស្រីទូច អ្នកស្រីលី ស៊ីវម៉ិញ អ្នកស្រីភួង សុភាព និង អ្នកស្រីហេង ពេជ្រ។ ចំណែកឯស្រ្តីបឹងកក់បីនាក់ផ្សេងទៀត ដែលមានវ័យចាស់ជរា ដូចជាអ្នកស្រីង៉ែត ឃុន «ហៅ មាំម៉ី» មិនមានគម្រោងធ្វើកូដកម្មតមអាហារទេ។ ក៏ប៉ុន្តែអ្នកស្រីក៏បានចុះហត្ថលេខានៅក្នុងលិខិតដែលបានផ្ញើចេញពីមន្ទីរឃុំឃាំងដែរ។ លោក អ៊ូ គង់ជា អាយុ៣៧ ឆ្នាំស្វាមីអ្នកស្រី ទេព វន្នី បានបញ្ជាក់ថា ដំណឹងនេះធ្វើឲ្យលោកព្រួយបារម្ភពីសុខភាព ហើយនៅថ្ងៃស្អែកនេះលោកនឹងទៅពន្ធនាគារដើម្បីទៅពិភាក្សាជាមួយអ្នកស្រីទេព វន្នី ឲ្យបញ្ឈប់គម្រោងធ្វើកូដកម្មតមអាហារនេះ។ លោកមានប្រសាសន៍ថា សកម្មជនបឹងកក់ទាំង៨នាក់ធ្វើកូដកម្មតមអាហារដោយសារតែពួកគេជំទាស់នឹងការកាត់ក្តីដោយអយុត្តិធម៌ពីសាលាដំបូងក្រុងភ្នំពេញ។ លោកនិយាយថា៖ «ខ្ញុំបារម្ភ។ បើគាត់ធ្វើតែមួយថ្ងៃ ខ្ញុំអត់បារម្ភទេ គាត់អាច សុខភាពគាត់អាចទ្រទ្រង់បាន។ ប៉ុន្តែបើគាត់ប្រកាសចាប់ផ្តើមធ្វើរហូតមែនខ្ញុំបារម្ភពីសុខភាពគាត់ អាចប៉ះពាល់ដល់អាយុជីវិត»។ តុលាការក្រុងភ្នំពេញកាលពីថ្ងៃទី១១កន្លងទៅនេះបានកាត់ទោសយ៉ាងតក់ក្រហល់បំផុតប្រឆាំងជំទាស់នឹងសកម្មជនដីធ្លីនៅតំបន់បឹងកក់ចំនួន១១នាក់ពីបទ៖ «រាំងស្ទះ និងបង្កឧបសគ្គដល់ចរាចរណ៍តាមមាត្រាទី៧៨នៃច្បាប់ចរាចរណ៍ផ្លូវគោក»។ ការសម្រេចទោសនេះគឺជាកម្រិតទោសខ្ពស់បំផុតនៅក្នុងច្បាប់ចរាចរណ៍ផ្លូវគោក បន្ទាប់ពីតុលាការរកឃើញថា ពួកគេបានបិទផ្លូវសារធារណៈនៅពីមុខសាលាក្រុងភ្នំពេញ កាលពីថ្ងៃទី១០កន្លងទៅនេះ ដើម្បីតវ៉ាពីរឿងទឹកបានជន់លិចផ្ទះពួកគេ នៅតំបន់បឹងកក់។ អ្នកស្រីសាម សុគន្ធា មេធាវីការពារក្តីសកម្មជនបឹងកក់ បានបញ្ជាក់ថា លោកស្រីកំពុងជំរុញឲ្យតុលាការក្រុងភ្នំពេញបញ្ជូនសំណុំរឿងក្តីនេះទៅជំនុំជម្រះនៅសាលាឧទ្ធរណ៍បន្តទៀត បន្ទាប់ពីតុលាការក្រុងភ្នំពេញបានកាត់ទោសរួច។ ក៏ប៉ុន្តែតុលាការសាលាដំបូងមិនទាន់បានបញ្ជូនសំណុំរឿងនេះនៅឡើយទេ។ អ្នកស្រីនិយាយថា៖ «សាលាដំបូងកាត់ថ្ងៃមុនហើយ អញ្ចឹងកូនក្តីខ្ញុំប្តឹងឧទ្ធរណ៍។ អញ្ចឹងខ្ញុំកំពុងតែជំរុញសាលាដំបូងបញ្ជូនទៅសាលាឧទ្ធរណ៍»។ វីអូអេបានព្យាយាមទាក់ទងមន្ត្រីតុលាការក្រុងភ្នំពេញដើម្បីស្នើសុំសេចក្តីអត្ថាធិប្បាយ តែមិនអាចទាក់ទងបានទេ។ លោក អំ សំអាត ប្រធានផ្នែកអង្កេតនៃអង្គការសិទ្ធិមនុស្សលីកាដូមានប្រសាសន៍ថា៖«ការធ្វើកូដកម្មអត់អាហារ ទីមួយយើងមើលទៅ វាប៉ះពាល់ធ្ងន់ធ្ងរសម្រាប់សុខភាពរបស់គាត់។ ទីមួយគ្រាន់តែជាប់ពន្ធនាគារនេះ សុខភាពគាត់ទ្រុឌទ្រោមណាស់ទៅហើយ។ ការគិតច្រើន វាធ្វើឲ្យប៉ះពាល់ផ្លូវចិត្តច្រើនណាស់ហើយ»។ មេដឹកនាំគណបក្សប្រឆាំងគឺលោក សម រង្ស៊ី កាលពីសប្តាហ៍មុនបានជួបជាមួយលោកនាយករដ្ឋមន្ត្រីហ៊ុន សែនដើម្បីទាមទារឲ្យដោះលែងសកម្មជនគណបក្ស សកម្មជនដីធ្លីនៅតំបន់បឹងកក់ និងព្រះសង្ឃសរុបចំនួន១៩នាក់ឲ្យមានសេរីភាពវិញ។ លោក យឹម សុវណ្ណ អ្នកនាំពាក្យគណបក្ស បានបញ្ជាក់នៅថ្ងៃច័ន្ទនេះថាដំណើរការដោះលែងពួកគេកំពុងដំណើរការ៕